Murerfirmaet Henriksen & Madsen A/S og HMN Entreprenøren A/S har valgt at smelte sammen under et nyt navn - HMC byg & anlæg A/S. Målet er at levere endnu bedre totalløsninger.

Løgstør bliver snart en stor entreprenør rigere. Ejerkredsen bag de to Løgstør-baserede selskaber Murerfirmaet Henriksen & Madsen A/S og HMN Entreprenøren A/S har har indgået aftale om at fusionere selskaberne pr. 1. januar 2020 under navnet HMC byg & anlæg A/S. Det oplyser de to selskaber i en pressemeddelelse. Herefter vil de nuværende ejere af Henriksen & Madsen A/S, Lars Madsen og Poul Erik Henriksen, samt nuværende adm. direktør i HMN Entreprenøren A/S, Henrik Christensen, via holdingselskaber hver især eje en tredjedel af selskabskapitalen i det sammenlagte selskab. Tilsammen beskæftiger de to selskaber omkring 260 medarbejdere. Med den kommende fusion ønsker man i ledelsen at styrke begge selskabers konkurrenceevne. - Med fusionen er vi overbeviste om, at vi vil opnå yderligere synergier og effektiviseringer, der vil styrke og udbygge selskabernes opgaver for nuværende kunder – samt udvikle endnu bedre løsninger for vore fremtidige kunder inden for hoved- og totalentreprisesegmentet, siger medejer Poul Erik Henriksen. HMC: Vi vil tænke mere i brede projekter Ifølge ejerkredsen vil det nye selskab skabe en endnu stærkere og bredere funderet entreprenørvirksomhed til glæde for kunder, medarbejdere og lokalsamfund. - Vi skal skabe en forretning, der tager hånd om kunderne og vores medarbejdere i en tid, hvor det gælder om at være omstillingsparat og projektorienteret, siger medejer Lars Madsen. Den kommende administrerende direktør i HMC byg og anlæg, Henrik Christensen, ser frem til at forene selskabernes kræfter. - De seneste 10 år har de to selskaber arbejdet tæt sammen om både nordjyske og nationale byggeprojekter i såvel total- som fagentreprise. Nu er tiden så kommet til en reel fusion og dermed udleve begge selskabers fulde potentiale, siger han. Hovedkontoret vil efter fusionen fortsat være placeret på Himmerlandsvej 16 i Løgstør.